เร่งสร้างสถานีสูบน้ำภาษีเจริญ กระทุ่มแบน จังหวัดสมุทรสาคร หากสร้างเสร็จแล้วจะช่วยระบายออกสู่ทะเลเร็วขึ้น
นายเดช เล็กวิชัย ผู้อำนวยการกองพัฒนาแหล่งน้ำขนาดกลาง กรมชลประทาน ชี้แจงกรณีที่มีผู้ตั้งข้อสังเกตว่า สถานีสูบน้ำภาษีเจริญ อำเภอกระทุ่มแบน จังหวัดสมุทรสาคร สร้างเสร็จแล้วไม่สามารถเดินเครื่องสูบน้ำได้ นั้นว่า โครงการเพิ่มประสิทธิภาพสถานีสูบน้ำภาษีเจริญ เป็นสถานีสูบน้ำด้วยไฟฟ้า สร้างขึ้นเพื่อใช้ประโยชน์ในการเพิ่มศักยภาพการระบายน้ำในคลองภาษีเจริญ ซึ่งเป็นคลองสายหลักที่รับน้ำจากพื้นที่กรุงเทพมหานคร สมุทรสาคร และนครปฐม ก่อนระบายออกสู่ทะเลให้เร็วขึ้น เป็นการป้องกันและแก้ไขปัญหาน้ำท่วมในพื้นที่ลุ่มเจ้าพระยาฝั่งตะวันตกตอนล่าง รวมไปถึงพื้นที่ชุมชน พื้นที่อุตสาหกรรม และพื้นที่โดยรอบริมแม่น้ำท่าจีน สามารถระบายน้ำได้รวม 45 ลบ.ม./วินาที ปัจจุบันยังอยู่ระหว่างดำเนินการก่อสร้าง คืบหน้าแล้วกว่าร้อยละ 87 ซึ่งยังไม่แล้วเสร็จสมบูรณ์ทั้งโครงการ ยังต้องดำเนินการในส่วนของระบบไฟฟ้า อย่างรอบคอบและรัดกุม และผู้รับจ้างยังไม่ได้ส่งมอบงานทั้งสัญญาให้แก่กรมชลประทาน เนื่องจากมีการแก้ไขแบบก่อสร้างเพิ่มเติม เพื่อเพิ่มประสิทธิภาพในการใช้งานให้เกิดประโยชน์ต่อประชาชนได้อย่างสูงสุดและจากการลงพื้นที่ติดตามสถานการณ์น้ำในพื้นที่จังหวัดสมุทรสาคร และได้มีการทดสอบการเดินเครื่องสูบน้ำด้วยไฟฟ้าที่สถานีสูบน้ำภาษีเจริญ พบว่าเครื่องสูบน้ำสามารถเดินเครื่องได้ตามปกติสำหรับสถานการณ์น้ำในพื้นที่จังหวัดสมุทรสาคร ปัจจุบันยังอยู่ในเกณฑ์ควบคุม อีกทั้งสถานการณ์น้ำทะเลหนุนในช่วงนี้อยู่ในเกณฑ์ต่ำ โครงการส่งน้ำและบำรุงรักษาภาษีเจริญ ได้ทำการพร่องน้ำเพื่อรองรับปริมาณน้ำฝนที่จะตกลงมาในระยะต่อไป ด้วยการเปิดปิดประตูระบายน้ำ (ปตร.) ตามเวลาน้ำขึ้นน้ำลง หากเกิดฝนตกหนักจนระดับน้ำเริ่มเกินระดับควบคุม ทางโครงการฯ จะเดินเครื่องสูบน้ำที่สถานีสูบน้ำภาษีเจริญทันที เพื่อเร่งระบายน้ำออกสู่ทะเลให้เร็วที่สุด ช่วยลดผลกระทบแก่พี่น้องชาวจังหวัดสมุทรสาครและพื้นที่ใกล้เคียง